Kommissionens forordning (EF) nr. 1186/2002

af 2. juli 2002

om ændring af forordning (EF) nr. 94/2002 om gennemførelsesbestemmelser til Rådets forordning (EF) nr. 2826/2000 om oplysningskampagner og salgsfremstød for landbrugsprodukter på det indre marked

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2826/2000 af 19. december 2000 om oplysningskampagner og salgsfremstød for landbrugsprodukter på det indre marked(1), særlig artikel 12, og

ud fra følgende betragtninger:

(1) Kommissionens forordning (EF) nr. 94/2002(2), senest ændret ved forordning (EF) nr. 434/2002(3), har fastsat gennemførelsesbestemmelser til forordning (EF) nr. 2826/2000.

(2) I artikel 7 i forordning (EF) nr. 94/2002 fastsættes visse procedureregler for Kommissionens gennemgang og godkendelse af de programmer, som brancheorganisationerne har udarbejdet.

(3) I artikel 8 i forordning (EF) nr. 94/2002 fastsættes der, såfremt artikel 7 i forordning (EF) nr. 2826/2000 anvendes, visse elementer i proceduren for Kommissionens gennemgang og godkendelse af de programmer, som medlemsstaterne har forelagt.

(4) Af hensyn til klarheden og retssikkerheden har det vist sig hensigtsmæssigt at præcisere, at ovennævnte procedurer suppleres af en beslutning, som Kommissionen træffer med hensyn til de støtteberettigede programmer inden for rammerne af de i bilag III til forordning (EF) nr. 94/2002 omhandlede vejledende budgetter.

(5) Derfor bør artikel 7, stk. 3, og artikel 8 i forordning (EF) nr. 94/2002 ændres tilsvarende.

(6) De i denne forordning fastsatte foranstaltninger er i overensstemmelse med udtalelse fra fællesmødet for Forvaltningskomitéerne for Fremme af Landbrugsprodukter -

UDSTEDT FØLGENDE FORORDNING:

Artikel 1

Artikel 7, stk. 3, i forordning (EF) nr. 94/2002 affattes således: "3. Efter gennemsyn af de programmer, der findes på den definitive liste omhandlet i artikel 6, stk. 3, tredje afsnit, i forordning (EF) nr. 2826/2000, beslutter Kommissionen senest den 15. november og for første gang den 14. august 2002, hvilke programmer den kan medfinansiere inden for rammerne af de vejledende budgetter, der er omhandlet i bilag III til denne forordning.

Kommissionen underretter de fælles forvaltningskomitéer, som fastsat i artikel 13 i forordning (EF) nr. 2826/2000, om denne beslutning."

Artikel 2

Artikel 8, sidste punktum, i forordning (EF) nr. 94/2002 affattes således: "Kommissionen beslutter senest den 15. december og for første gang den 30. september 2002, hvilke programmer den kan medfinansiere inden for rammerne af de vejledende budgetter, der er omhandlet i bilag III til denne forordning.

Kommissionen underretter de fælles forvaltningskomitéer om denne beslutning."

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. juli 2002.

På Kommissionens vegne

Franz Fischler

Medlem af Kommissionen

(1) EFT L 328 af 21.12.2000, s. 2.

(2) EFT L 17 af 19.1.2002, s. 20.

(3) EFT L 67 af 9.3.2002, s. 6.